วัดดังราชบุรี ร้องศูนย์ดำรงธรรม อ้างโดนรุกที่แถมยิงปืนข่มขู่
เจ้าอาวาสวัดถ้ำสิงโตทอง บุกร้องศูนย์ดำรงธรรมราชบุรี อ้างถูกเอกชนรุกล้ำที่ดินวัด และยังข่มขู่โดยการยิงปืนขึ้นฟ้าเป็นระยะ สร้างความหวาดกลัวให้กับพระ จึงร้องให้ตรวจสอบแนวเขตใหม่ และขณะพาสื่อมวลชนลงดูพื้นที่ ยังมีชายฉกรรจ์มายืนถ่ายรูป,เมื่อเวลา 09.30 น. วันที่ 13 ม.ค.58 พระครูภาวนาโชติคุณ เจ้าอาวาสวัดถ้ำสิงโตทอง อ.จอมบึง จ.ราชบุรี ได้เข้าร้องเรียนที่ศูนย์ดำรงธรรม จ.ราชบุรี เพื่อขอให้ช่วยตรวจสอบแนวเขตที่ดินของวัด ที่ถูกเอกชนเข้ามาออกโฉนดทับพื้นที่วัด และยังถูกยิงปืนข่มขู่,โดยพระครูภาวนาโชติคุณ กล่าวว่า วัดถ้ำสิงโตทองเป็นวัดที่พระราชสังวราภิมณฑ์ หรือหลวงปู่โต๊ะ พระเกจิดังแห่งวัดประดู่ฉิมพลี กรุงเทพฯ ได้มาทำการสร้างวัดตั้งปี พ.ศ.2509 โดยลูกศิษย์ของหลวงปู่ได้ร่วมกันซื้อที่ดินบริเวณนี้ถวายให้สร้างวัดจำนวน 83 ไร่ และเดิมพื้นที่เป็นป่า ซึ่งทางวัดได้ใช้สถานที่ให้พระมาอยู่ปาริวาสกรรม และปฏิบัติธรรม แต่ต่อมาเมื่อปี พ.ศ.2557 ได้มีเอกชนรายหนึ่งเข้ามาซื้อดินแปลงที่ติดกับพื้นที่ของวัดประมาณ 100 กว่าไร่ และได้ทำการออกโฉนดมารุกล้ำที่ดินด้านทิศเหนือของวัดลึกเข้ามาประมาณ 40 เมตร ความยาวตลอดพื้นที่ประมาณ 300 เมตร และทำการไถกลบทางสาธารณะจนหายไปหมด ซึ่งทางวัดได้แย้งไปยังที่ดิน อ.จอมบึง ที่ทำการออกโฉนดให้ ว่าโฉนดดังกล่าวนั้นรุกล้ำเข้ามาในที่ดินของวัด แต่ทางเจ้าหน้าที่ดินก็อ้างว่า ได้ทำการออกโฉนดตามเอกสารหลักฐานของผู้ซื้อ จึงได้ขอให้มีการตรวจสอบแนวเขตใหม่ จึงทำให้เกิดปัญหากับผู้ซื้อที่ดินดังกล่าว และมีเสียงปืนดังขึ้นเป็นประจำ ที่บริเวณด้านหลังวัด ซึ่งอยู่ในพื้นที่ของผู้ซื้อ แต่ทางคนงานที่เฝ้าไร่อยู่อ้างว่าเป็นแค่ประทัดยักษ์,ล่าสุดเมื่อวันที่ 8 ม.ค.58 ที่ผ่านมา ทางวัดได้ทำการล้อมรั้วลวดหนาม ในบริเวณพื้นที่อีกแปลงหลังได้ทำการซื้อมา ซึ่งพื้นที่นั้นอยู่ติดกับแปลงของเอกชน แต่ก็ถูกร้องคัดค้านไม่ให้มีการล้อมรั้ว โดยทางอำเภอจอมบึงได้สั่งให้ระงับการล้อมรั้วไว้ก่อน เนื่องจากทางพื้นที่ข้างเคียงที่มีปัญหากับวัดนั้นได้ไปร้องคัดค้าน จึงต้องระงับการล้อมรั้วไว้ และในช่วงกลางคืนก็ได้ยินเสียงอาวุธปืนดังขึ้นมากกว่า 10 นัด ในพื้นที่ติดกัน ซึ่งในขณะนั้นมีพระสงฆ์กว่า 150 รูป กำลังนั่งสมาธิปฏิบัติธรรมอยู่ ลักษณะคล้ายการยิงข่มขู่ จึงเกรงว่าอาจจะเป็นการรบกวนพระที่มาอยู่ปาริวาสกรรม จึงได้เดินทางมาร้องเรียนที่ศูนย์ดำรงธรรม เพราะเกรงว่าต่อไปอาจจะไม่ปลอดภัย และอยากให้ทางศูนย์ดำรงธรรมได้ดำเนินการช่วยตรวจสอบแนวเขตที่ดินของวัดที่ถูกรุกล้ำด้วย,ต่อมาพระครูภาวนาโชติคุณ ได้พาผู้สื่อข่าวลงพื้นที่เข้าตรวจสอบข้อเท็จจริง โดยได้นำโฉนดที่ดินของทางวัดทั้ง 2 แปลงออกมาชี้แจงโดยระบุว่ามีการออกโฉนดรุกล้ำเข้ามาในพื้นที่ของวัด พร้อมกับนำเดินดูแนวเขตตลอดพื้นที่มีปัญหา ซึ่งในขณะนั้นได้มีชายฉกรรจ์ 3 คนขับรถ จยย.ออกมาหนึ่งในสามได้ใช้กล้องจากโทรศัพท์มือถือออกมาถ่ายภาพผู้สื่อข่าว และเจ้าหน้าที่ที่กำลังตรวจสอบแนวรั้วลวดหนามอยู่ แต่ก็ไม่ได้มีการพูดจาอะไร.
เจ้าอาวาสวัดถ้ำสิงโตทอง บุกร้องศูนย์ดำรงธรรมราชบุรี ถูกเอกชนรุกล้ำที่ดินวัด และยังข่มขู่โดยการยิงปืนขึ้นฟ้าเป็นระยะ สร้างความหวาดกลัวให้กับพระ จึงร้องให้ตรวจสอบแนวเขตใหม่ 
พระครูภาวนาโชติคุณ,เจ้าอาวาส,วัดถ้ำสิงโตทอง,ราชบุรี,ศูนย์ดำรงธรรม,แนวเขตที่ดินวัด,รุกล้ำที่ดิน,ร้องเรียน,กลัวไม่ปลอดภัย,อ้างถูกข่มขู่,เอกชน,ข่าวภูมิภาค,ไทยรัฐออนไลน์